Buit teruggevind kort ná rowers op plaas toeslaanFoto: SAPD ŉ Voertuig en ander items wat Sondagoggend op ŉ plaas tussen Steelpoort en Burgersfort in Limpopo gesteel is, is kort ná die voorval teruggevind. ŉ Aantal verdagtes het na verneem word omstreeks 09:30 op die plaashuis toegeslaan. Minstens een van die verdagtes was met ŉ vuurwapen gewapen. Min inligting is in dié stadium beskikbaar, maar Maroela Media verneem die inwoners van die huis was wel tuis toe die verdagtes toegang tot die huis verkry het. Niemand is glo tydens die voorval beseer nie. Die verdagtes het ŉ Land Cruiser-voertuig en ander items uit die huis geroof voordat hulle op die vlug geslaan het. Lt.kol. Moatshe Ngoepe, woordvoerder van die polisie, het aan Maroela Media gesê daar was twee verdagtes by die voorval betrokke. Volgens Ngoepe is die Land Cruiser kort ná die voorval by ŉ vulstasie in Steelpoort gevind. “Ongelukkig kon die verdagtes daarin slaag om weg te hardloop, maar hulle het die sleutel in die voertuig agtergelaat, asook die vrag gesteelde goedere agterop die voertuig en ŉ vuurwapen,” het Ngoepe gesê. Hy het gesê ŉ saak van huisroof word ondersoek.